## Pravilnik o čuvanju izbornog materijala

### NN 92/1995 (17.11.1995.), Pravilnik o čuvanju izbornog materijala

# IZBORNA KOMISIJA REPUBLIKE HRVATSKE

Na osnovi članka 27. stavka 3. i članka 7. Zakona o zaštiti arhivske
građe i arhivima ("Narodne novine" br. 25/78) Izborna komisija
Republike Hrvatske, na sjednici održanoj dana 13. studenog 1995. donijela
je

## PRAVILNIK

### O ČUVANJU IZBORNOG MATERIJALA

Članak 1.

Ovim Pravilnikom uređuju se način i rokovi čuvanja izbornog materijala
za izbor predsjednika Republike Hrvatske, za izbor zastupnika u Sabor Republike
Hrvatske i za izbor članova predstavničkih tijela jedinica lokalne samouprave
i uprave.

Članak 2.

Pod izbornim materijalom u smislu ovog Pravilnika smatraju se :

- upotrijebljeni obrasci za provođenje izbora za predsjednika Republike
Hrvatske propisani Obvezatnim uputama Izborne komisije Republike Hrvatske,

- upotrijebljeni obrasci za provođenje izbora za zastupnike u Zastupnički
dom Sabora Republike Hrvatske propisani Obvezatnim uputama Izborne komisije
Republike Hrvatske,

- upotrijebljeni obrasci za provođenje izbora za zastupnike u Županijski
dom Sabora Republike Hrvatske propisani Obvezatnim uputama Izborne komisije
Republike Hrvatske,

- upotrijebljeni obrasci za provođenje izbora za članove predstavničkih
tijela jedinica lokalne samouprave i uprave propisani Obvezatnim uputama
Izborne komisije Republike Hrvatske, ·

- izvodi iz popisa birača s potvrdama iz članka 31. stavka 3. Zakona
o popisima birača,

- glasački listići za izbor predsjednika Republike Hrvatske, glasački
listići za izbor zastupnika u Zastupnički dom Sabora Republike Hrvatske,
glasački listići za izbor zastupnika u Županijski dom Sabora Republike
Hrvatske i glasački listići za izbor članova predstavničkih tijela jedinica
lokalne samouprave i uprave,

- prigovori u postupku kandidiranja i izbora, žalbe i odluke o njima,
te nastali predmeti izbornih komisija,

- informatičke baze podataka za provedbu izbora.

Članak 3.

Izborni materijal koji se odnosi na izbor predsjednika Republike Hrvatske
i izborni materijal koji se odnosi na izbor zastupnika u Zastupnički dom
Sabora Republike Hrvatske, koji je predan Saboru Republike Hrvatske, u
skladu s odredbom članka 4. Pravilnika o čuvanju izbornog materijala za
izbor predsjednika Republike Hrvatske i izbornog materijala za izbor zastupnika
u Sabor Republike Hrvatske ("Narodne novine" br. 50/92) i izborni
materijal koji je pohranjen u Izbornoj komisiji Republike Hrvatske čuvat
će se u Saboru Republike Hrvatske, do predaje Hrvatskom državnom arhivu.

Članak 4.

Izborni materijal koji se odnosi na izbor predsjednika Republike Hrvatske
i na izbor zastupnika u Zastupnički dom Sabora Republike Hrvatske iz članka
2. alineje 5. (popisi birača) i članka 2. alineje 6. (glasački listići)
ovog Pravilnika čuvat će se pri županijskim tijelima a prema sjedištu izborne
komisije izborne jedinice.

Izborni materijal koji se odnosi na izbor zastupnika za 5. posebnu izbornu
jedinicu čuvat će se pri nadležnom županijskom tijelu prema biračkom mjestu
na kojem se glasovalo.

Članak 5.

Izborni materijal iz članka 2. ovog Pravilnika koji se odnosi na izbor
zastupnika u Županijski dom Sabora Republike Hivatske pohranjuje se i čuva
pri županijskim tijelima prema sjedištu odgovarajuće županijske izborne
komisije za izbor zastupnika u Županijski dom Sabora Republike Hrvatske.

Članak 6.

Izborni materijal iz članka 2. ovog Pravilnika koji se odnosi na izbor
članova predstavničkih tijela jedinica lokalne samouprave i uprave (općinsko
vijeće, gradsko vijeće - gradsku skupštinu, te županijsku skupštinu) pohranjuje
se pri nadležnom tijelu općinskog vijeća, gradskog vijeća - gradske skupštine,
odnosno županijske skupštine, na čijem području izborne komisije imaju
sjedišta.

Članak 7.

Izborni materijal iz članka 2. ovog Pravilnika čuvat će se na način
kako je propisan člancima 3. i 4. ovog Pravilnika, do stupanja na snagu
propisa koji će donijeti Ministarstvo uprave temeljem članka 87. stavka
6. Zakona o lokalnoj samoupravi i upravi ("Narodne novine" br.
90/92).

Članak 8.

Izborni materijal iz članka 2. alineje 5. ovog Pravilnika (popisi birača)
čuvat će se trajno, a izborni materijal iz članka 2. alineje 6. ovog Pravilnika
(glasački listići) čuvat će se godinu dana nakon održanih izbora.

Članak 9.

Pohranjeni glasački listići slažu se po izbornim jedinicama, za svaku
izbornu jedinicu odvojeno, te se pakiraju u odgovarajući čvrsti omot i
nakon toga zapečate.

Članak 10.

Tijela lokalne samouprave i uprave dužna su sav izborni materijal pohraniti
i čuvati u izvornom obliku.

O čuvanju izbornog materijala koji se po odredbama ovog Pravilnika daje
na čuvanje Saboru Republike Hrvatske brine se Izborna komisija Republike
Hrvatske, a o izbornom materijalu koji je na čuvanju kod općinskih i gradskih
vijeća i pri Skupštini Grada Zagreba brine se tajnik odgovarajućeg predstavničkog
tijela jedinica lokalne samouprave i uprave.

Izborna komisija Republike Hrvatske nadzire način na koji se pohranjuje
i čuva izborni materijal i poduzima odgovarajuće mjere u slučaju uočenih
nepravilnosti.

Članak 11.

Troškove pohrane i čuvanja izbornog materijala za izbor predsjednika
Republike Hrvatske, za izbor zastupnika u Sabor Republike Hrvatske snosi
Republika Hrvatska, a troškove pohrane i čuvanja izbornog·materijala za
izbor članova predstavničkih tijela jedinica lokalne samouprave i uprave
snose nadležna tijela tih jedinica.

Članak 12.

Izborna komisija Republike Hrvatske će u roku od šest mjeseci od dana
stupanja na snagu ovog Pravilnika donijeti akt o izlučivanju izbornog materijala
za izbor predsjednika Republike Hrvatske i za izbor zastupnika u Sabor
Republike Hrvatske i predaji Hrvatskom državnom arhivu.

U roku od 60 dana od dana donošenja akta iz stavka 1. ovog članka odgovarajuća
tijela jedinica lokalne samouprave i uprave donijet će akt o izlučivanju
izbornog materijala za izbor članova predstavničkih tijela jedinica lokalne
samouprave i uprave i njegovoj predaji na čuvanje nadležnom arhivu.

Članak 13.

U povodu opravdanih zahtjeva građana, znanstvenih i drugih institucija
Izborna komisija Republike Hrvatske odobrit će uvid u izborni materijal
za izbor predsjednika Republike Hrvatske odnosno za izbor zastupnika u
Sabor Republike Hrvatske; a nadležna županijska izborna komisija odobrit
će uvid u izborni materijal za izbor članova predstavničkih tijela jedinica
lokalne samouprave i uprave odnosno njihovo korištenje u znanstvene i druge
svrhe..

Članak 14.

Na dan stupanja na snagu ovog Pravilnika prestaje važiti Pravilnik o
čuvanju izbornog materijala za izbor predsjednika Republike Hrvatske; za
izbor zastupnika u Sabor Republike Hrvatske i za izbor članova predstavničkih
tijela jedinica lokalne samouprave ("Narodne novine" br.1/93).

Članak 15.

Ovaj Pravilnik stupa na snagu osmog dana od dana objave u "Narodnim
novinama".

Klasa:013-01/95-01/01

Urbroj: 56605-95-508

Zagreb,13 studenoga 1995.

Predsjednik

**Krunislav Olujić**, v. r.

Pravilnik, NN 92/1995-1508
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)